AKTUALIZOVANÉ USMERNENIE (účinné od 10. mája 2021)
k vyhláške Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia k obmedzeniam hromadných podujatí č. 203/2021 uverejnenej vo Vestníku vlády SR dňa 7.5.2021
vydané dňa 9.5.2021
Hlavné zmeny oproti úprave v týždni od 3.5.2021 – 9.5.2021
- opatrenia sú rozdelené do troch úrovní podľa stupňa varovania okresu, v ktorom sa uskutočňuje športová aktivita a podľa toho, či športová aktivita spadá pod športový klub registrovaný pod športovým zväzom (ak nie, platí 6+1 na 300 m2),
- výrazná zmena nastáva pre 44 okresov, ktoré sú v prvom stupni varovania a kde bude môcť v interiéri športovať 25 osôb a v exteriéri 50 osôb v jednom sektore,
- v 33 okresoch v druhom stupni varovania bude môcť trénovať 10+1 osôb v rámci sektoru v interiéri aj v exteriéri,
- pre dva okresy v treťom stupni varovania (Myjava a Považská Bystrica) zatiaľ funguje režim 6+1 na sektor 800 m2 ako doteraz.
Slovenský futbalový zväz (ďalej len "SFZ") vydáva k vyhláške Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia k obmedzeniam hromadných podujatí č. 203/2021 uverejnenej vo Vestníku vlády SR dňa 7.5.2021 (ďalej len "vyhláška č. 203/2021") nasledovné usmernenie:
SFZ rešpektuje všetky opatrenia, nariadenia a právne predpisy, ktoré prijali štátne orgány a inštitúcie s cieľom ochrany verejného zdravia v súvislosti so znížením rizika šírenia ochorenia COVID-19 a bude sa nimi riadiť.
Východiská a právna úprava vyhlášky ÚVZ SR
V súlade s § 1 ods. 1 vyhlášky č. 203/2021 sa všetkým fyzickým osobám, fyzickým osobám – podnikateľom a právnickým osobám zakazuje usporadúvať hromadné podujatia športovej, kultúrnej, zábavnej, spoločenskej či inej povahy v jednom okamihu v počte nad 6 osôb. Výnimky z tohto zákazu sú definované v § 1 ods. 2 citovanej vyhlášky, pričom výnimku majú v súlade s:
- § 1 ods. 2 písm. a) vyhlášky aj hromadné podujatia jednorazovej povahy, ktorých všetci účastníci budú v dobe začiatku hromadného podujatia disponovať negatívnym výsledkom RT-PCR testu alebo antigénového testu na ochorenie Covid-19 nie starším ako 12 hodín a ktoré budú ohlásené na miestne príslušnom regionálnom úrade verejného zdravotníctva najneskôr 48 hodín pred jeho začiatkom, pričom je potrebné uviesť presný čas a miesto jeho konania s tým, že za jednorazové podujatie možno považovať podujatie s maximálnou dĺžkou 48 hodín,
- § 1 ods. 2 písm. h) vyhlášky aj hromadné podujatia nevyhnutné na priebeh najvyššej futbalovej súťaže FORTUNA ligy a II. futbalovej ligy, na ktoré sa toto usmernenie nevzťahuje,
- § 1 ods. 2 písm. j) vyhlášky športové podujatia trvajúce dlhšie ako 4 dni, pričom pri nástupe na hromadné podujatie musia všetci účastníci a osoby zabezpečujúce priebeh podujatia disponovať negatívnym výsledkom RT-PCR testu na ochorenie COVID-19, nie starším ako 24 hodín a opustia hromadné podujatie, iba ak budú disponovať výsledkom RT-PCR testu alebo antigénového testu na ochorenie COVID-19, nie starším ako 12 hodín. Počas výkonu hromadného podujatia nemôže dochádzať ku kontaktu účastníkov hromadného podujatia alebo osôb zabezpečujúcich priebeh hromadného podujatia s osobami, ktoré nie sú účastníkmi hromadného podujatia alebo osobami zabezpečujúcimi priebeh hromadného podujatia. Konanie hromadného podujatia musí byť najmenej 24 hodín pred jeho začiatkom ohlásené príslušnému regionálnemu úradu verejného zdravotníctva. Príslušný regionálny úrad verejného zdravotníctva môže podľa § 48 ods. 7 zákona v rámci svojho územného obvodu z dôvodu epidemiologickej situácie nariadiť ďalšie prísnejšie opatrenia pre organizáciu podujatia,
- § 1 ods. 2 písm. l) vyhlášky v územných obvodoch okresov v I. a II. stupni varovania podujatia športového charakteru za účelom tréningového procesu športových klubov registrovaných pod športovými zväzmi.
Zároveň podľa § 2 vyhlášky č. 203/2021 sa pre výkon hromadných podujatí v interiéri aj exteriéri ustanovujú ďalšie opatrenia, v rámci ktorých je nevyhnutné pri účasti na verejnom hromadnom podujatí a pri príchode a odchode z priestorov hromadného podujatia zabezpečiť dodržiavanie rozostupov 2 m medzi osobami, čo však neplatí pre osoby vykonávajúce športovú činnosť, je nevyhnutné zabezpečiť dostatočné vetranie priestorov, organizátor musí byť v každej chvíli schopný preukázať počet osôb aktuálne sa zúčastňujúcich na hromadnom podujatí.
Zásadnou zmenou úpravy opatrení je nový § 5 vyhlášky č. 203/2021, ktorý upravuje osobitne opatrenia pre výkon hromadných podujatí športového charakteru.
Podľa § 5 ods. 1 vyhlášky sa športoviskom rozumie vyznačený alebo ohradený priestor, ktorý môže byť celý využívaný v jednom čase jednou osobou alebo skupinou osôb; v prípade interiérového športoviska ide o jeden vzdušný stavebne oddelený priestor, ktorý je krytý. Na jednom športovisku sa môže nachádzať jedno alebo viacero ihrísk, alebo športových plôch.
V súlade s § 5 ods. 2 vyhlášky sa podujatie musí uskutočniť bez obecenstva (ak vyhláška neustanovuje inak, napr. v prípade najvyšších súťaží vo futbale), do počtu osôb sa nezapočítava 1 osoba trénera a zároveň, ak to veľkosť športoviska dovoľuje, môže byť športovisko rozdelené na oddelené a vyznačené sektory. Pre sektory musia nasledovné opatrenia:
1. osoby v jednotlivých sektoroch sa nesmú premiešavať,
2. musia využívať vlastné pomôcky, náčinie, náradie či materiál,
3. každý sektor musí byť vedený iba odlišnou osobou trénera,
4. medzi sektormi musí byť zachované pásmo o minimálnej šírke 4 metre,
5. ak sa hromadné podujatie organizuje v ružových alebo červených okresoch, musí byť rozloha jedného sektoru minimálne 300 m2,
6. ak sa hromadné podujatie organizuje v bordových okresoch, musí́ byť rozloha jedného sektoru minimálne 800 m2,
7. ak je športovisko rozdelené na sektory, pravidlá konania hromadného podujatia športového charakteru, vzťahujúce sa na športovisko, sa vzťahujú na každý sektor.
V zmysle § 5 ods. 5 vyhlášky č. 203/2021 musia hromadné podujatia športového charakteru za účelom tréningového procesu športových klubov registrovaných pod športovými zväzmi dodržiavať nasledovné podmienky kapacít na jeden sektor:
a) pre tréningový proces v interiérových športoviskách:
· v územných obvodoch okresov v prvom stupni varovania do 25 osôb,
· v územných obvodoch okresov v druhom stupni varovania do 10 osôb,
b) pre tréningový proces v exteriérových športoviskách:
· v územných obvodoch okresov v prvom stupni varovania do 50 osôb,
· v územných obvodoch okresov v druhom stupni varovania do 10 osôb.
2. COVID semafor pre šport
V závislosti od okresu, kde sa športová aktivita organizuje, platí na organizáciu športovej aktivity COVID semafor pre šport, ktorý nájdete na adrese https://covidsemafor.sportcenter.sk/domov.
Za dodržiavanie podmienok je zodpovedný organizátor športovej aktivity, ktorý je povinný zabezpečiť, aby bola športová aktivita vykonávaná v súlade s aktuálnymi právnymi predpismi a opatreniami príslušných orgánov.
3. USMERNENIE SFZ K TRÉNINGOVÉMU PROCESU
COVID semafor pre šport dôrazne odporúčame priebežne sledovať, nakoľko pandemická situácia sa v závislosti od okresov v rámci SR líši a usmernenie SFZ nemôže zohľadňovať všetky tieto odlišnosti a ani nemá ambíciu COVID semafor pre šport nahrádzať alebo kopírovať. V prípade odlišnej úpravy sa riaďte oficiálnym COVID semaforom pre šport.
Povolené sú už amatérske súťaže podľa vyhlášky č. 202/2021. Súťaž je možné zorganizovať jedine ako hromadné podujatie jednorázovej povahy, ktorých všetci účastníci budú v dobe začiatku hromadného podujatia disponovať negatívnym výsledkom RT-PCR testu alebo antigénového testu na ochorenie COVID-19 nie starším ako 12 hodín a ktoré budú ohlásené na miestne príslušnom regionálnom úrade verejného zdravotníctva najneskôr 48 hodín pred jeho začiatkom, pričom je potrebné uviesť presný čas a miesto jeho konania; za jednorazové podujatie možno považovať podujatie s maximálnou dĺžkou 48 hodín.
Ďalej je možné usporadúvať turnaje, športové kempy, prípravné zápasy a pod., avšak len na základe výnimky podľa § 1 ods. 2 písm. a), h) a j) vyhlášky č. 203/2021.
Vychádzajúc z vyššie uvedeného a vzhľadom k tomu, že nie je možné vo všetkých okresoch zachovať rovnaké podmienky pre tréningový proces a súťaž SFZ zatiaľ stále zotrváva na POZASTAVENÍ (PRERUŠENÍ) všetkých súťaží riadených SFZ (tieto súťaže sú pozastavené od 15. októbra 2020 vrátane a všetky neodohrané súťažné stretnutia sú odložené na neurčito), A TO AŽ DO ODVOLANIA. SFZ odporúča všetkým regionálnym a oblastným futbalovým zväzom uplatniť rovnaký postup pre súťaže, ktoré sú v ich riadiacej kompetencii a pôsobnosti.
Tréningový proces a športové aktivity v kluboch (netýka sa družstiev najvyššej súťaže FL a II. futbalovej ligy), sa riadia COVID semaforom pre šport a týmito pravidlami:
TRÉNINGOVÝ PROCES
Vo všeobecnosti platia pre tréning tieto pravidlá:
- organizátor musí byť v každej chvíli schopný preukázať počet osôb aktuálne sa zúčastňujúcich na aktivite,
- športový tréning prebieha na športovisku v exteriéri alebo interiéri bez prítomnosti verejnosti, rodičov či iných osôb s výnimkou trénera alebo osôb priamo zapojených do tréningového procesu,
- umožňuje sa aj využívanie športovísk v areáloch škôl, ak platné predpisy ich užívanie umožňujú, a za dodržania pravidiel vydaných vlastníkmi, resp. správcami uvedených ihrísk a príslušným regionálnym úradom verejného zdravotníctva,
- pre jednotlivé sektory (ktorých veľkosť záleží od miesta konania aktivity) platí nasledovné:
· osoby v jednotlivých sektoroch sa nesmú premiešavať
· využívať majú vlastné pomôcky, náčinie, náradie či materiál,
· každý sektor musí byť vedený odlišnou osobou trénera,
· medzi sektormi musí byť zachované pásmo o min. šírke 4 metre.
- kontakt hráčov pri hre je povolený iba ak ide o rovnakú tréningovú skupiny, inak sa odporúča dodržiavať odstup min. 2 m medzi hráčmi a upraviť organizáciu, formy a obsah tréningovej činnosti tak, aby sa eliminoval blízky kontakt hráčov pri hre,
- hráči aktívne vykonávajúci športovú činnosť nie sú povinní pri výkone športovej aktivity mať prekryté horné dýchacie cesty,
- je povinnosťou hráčov a všetkých účastníkov používať na zabezpečenie pitného režimu výhradne vlastnú označenú nádobu,
- na ihriskách bude k dispozícii nádoba s dezinfekčným prostriedkom na dezinfekciu rúk,
- je možné využívať súvisiace vnútorné priestory štadióna, najmä spoločné šatne, umyvárne, sprchy a podobné zariadenia. Všetky hygienické zariadenia musia byť vybavené dezinfekciou, tekutým mydlom a jednorazovanými papierovými utierkami s tým, že je potrebné minimalizovať stretávanie a zdržiavanie sa zúčastnených v spoločných priestoroch,
- po skončení tréningu bude vykonávaná dezinfekcia všetkých použitých tréningových priestorov, najmä tréningových pomôcok, dotykových plôch, kľučiek a podláh a hygienických zariadení,
- pri striedaní skupín hráčov vykonávajúcich tréningovú aktivitu na rovnakom športovisku tréneri zabezpečia dostatočný čas a priestor na dodržanie bezpečnej vzdialenosti meniacich sa futbalistov a dohliadnu na vykonanie dezinfekcie použitého športového náčinia,
- uvedené usmernenie sú prevádzkovatelia športových zariadení povinní umiestniť na viditeľnom mieste predmetného športového zariadenia,
- rozdelenie na jednotlivé sektory a testovanie sa rieši podľa miesta tréningového procesu a aktuálneho zaradenia okresu podľa COVID automatu.
Príklad 1:
Tréningový proces prebieha dňa 10.5.2021 v Myjave – bordový okres v treťom stupni varovania.
Podmienky:
- u osôb, u ktorých sa to podľa uznesenia vlády SR č. 229/2021 vyžaduje ako výnimka zo zákazu vychádzania, je potrebný 7 dňový test, alebo jeho alternatíva – test nikdy nie je potrebný pri deťom do 10 rokov veku,
- v prípade interiérových aj exteriérových športovísk je možné vytvárať sektory o veľkosti 800 m2 a sektory musia byť od seba vzdialené min 4 metre a oddelené značením, t.j. na každom ihrisku môže v rovnakom čase trénovať viac skupiniek ľudí v max. počte 6 + 1 za dodržania vzdialenosti minimálne 4 metrov a zároveň plochy 800 m2, na sektor.
Príklad 2:
Tréningový proces prebieha dňa 10.5.2021 v Trnave – červený okres v druhom stupni varovania.
Podmienky:
- na vstup na športovisko sa nevyžaduje test,
- v prípade interiérových aj exteriérových športovísk je možné vytvárať sektory o veľkosti 300 m2, ktoré musia byť navzájom vo vzdialenosti 4 metrov a môže na nich trénovať skupina v počte 10 + 1 tréner.
Príklad 3:
Tréningový proces prebieha dňa 10.5.2021 v Pezinku – ružový okres v prvom stupni varovania.
Podmienky:
- na vstup na športovisko sa nevyžaduje test,
- v prípade interiérových aj exteriérových športovísk je možné vytvárať sektory o veľkosti 300 m2, ktoré musia byť navzájom vo vzdialenosti 4 metrov
- v exteriéri môže v sektore trénovať skupina 50 ľudí a v interiéri môže v sektore trénovať skupina 25 ľudí.
SFZ situáciu monitoruje a v prípade akejkoľvek zmeny bude na ňu operatívne reagovať. O svojich rozhodnutiach bude okamžite informovať prostredníctvom svojho webového sídla www.futbalsfz.sk a oficiálnych sociálnych sietí.
Správy zo sekretariátu:
1. VV SFZ na svojom zasadnutí dňa 2.3.2021 prijal viacero dôležitých rozhodnutí, medzi nimi aj možný scenár a pravidlá dohratia pandémiou prerušených majstrovských regionálnych a oblastných súťaží ročníka 2020/2021 v prípade, že to zdravotná situácia umožní – viď Komuniké zo zasadnutia 2.3.2021 (https://www.futbalsfz.sk/komunike-zo-zasadnutia-vv-sfz-zo-dna-232021), z ktorého vyberáme:
- VV SFZ schválil návrh spoločného postupu pri dohratí futbalových súťaží RFZ a ObFZ jarnej časti súťažného ročníka 2020/21 v rámci pandemickej situácie COVID 19 v zmysle záverov zo stretnutia pracovnej skupiny konaného dňa 10. februára 2021 v Banskej Bystrici a v zmysle pripomienok vznesených priamo na zasadnutí členov VV SFZ nasledovne:
a) dohrať zostávajúce zápasy z jesennej časti a v jarnej časti odohrať toľko kôl, koľko sa bude dať s tým, že každá súťaž sa ukončí do 30.6., v prípade potreby dohratia 1-2 kôl by sa mohla súťaž predĺžiť o max. 1 týždeň (aby sa súťaž neuzavrela napr. 1 kolo pred koncom a mal by sa odohrať najdôležitejší zápas o postup, či zostup) t.j. najneskôr do 7.7.2021,
b) každý RFZ a ObFZ môže mať odohratých rôzny počet kôl, ale všetky družstvá v tabuľke regiónu musia mať odohratý rovnaký počet stretnutí, aby sa mohol určiť víťaz resp.postupujúci do vyššej súťaže (to nemusí platiť medzi družstvami, ktoré nemajú vplyv na konečné umiestnenie pri zostupe alebo postupe, napr. 6. a 7. v tabuľke),
c) zrušiť ustanovenie SP čl.7a / 5a o nedostihnuteľnom náskoku pri určovaní postupujúceho z nižšej súťaže pri neodohratí celého súťažného ročníka.
Na základe uvedeného bude VV ObFZ BB spolu s ŠTK sledovať prijaté opatrenia vlády SR a na vzniknutú situáciu primerane reagovať tak, aby sa po pozitívnom rozhodnutí centrálnych orgánov všetky súťaže naplno rozbehli. Môžeme sľúbiť, že futbalovú verejnosť budeme o možnosti reštartu súťaží informovať s predstihom, aby sa FK na tento, nami všetkými vytúžený krok mohli pripraviť. ObFZ plánuje pred reštartom súťaží umožniť FK 2 týždne na ich prípravu a priebeh. Prioritou je dohrať jesennú časť súťaží, kde máme značné resty (dohrávky + kompletné kolá). V opačnom prípade sa budú súťaže anulovať (Súťažný poriadok SFZ). Po dovŕšení polovice súťaží (jesenná časť) budeme môcť pokračovať vyžrebovanými jarnými kolami, s možnosťou občas využiť piatok ako hrací deň .
2. Upozorňujeme futbalové kluby, aby svoje kontakty v ISSF aktualizovali. V prípade zmeny štatutárneho orgánu klubu, je potrebné poslať krátku žiadosť a v prílohe zápisnicu z členskej schôdze, prípadne uznesenie a prezenčnú listinu z takého zasadnutia. Stačí aj elektronickou formou (scan) na e-mail (firstname.lastname@example.org). V prípade zmeny č. účtu – potvrdenie z príslušného bankového domu. V prípade aktivácie, resp. deaktivácie klubového ISSF manažéra je potrebné vyplniť príslušný formulár v ISSF v časti dokumenty, vytlačiť a následne po potvrdení štatutárom FK odoslať na Matriku SFZ.
3. Oznamujeme funkcionárom futbalových klubov, ako aj futbalovej verejnosti, že sídlo ObFZ je dočasne presťahované (približne na jeden rok počas rekonštrukcie stávajúcich priestorov). Poštová adresa, ako aj všetky kontakty ostávajú nezmenené. Dočasné sídlo ObFZ je v Banskej Bystrici na Partizánskej ceste 97 (areál SAD, od budovy ObFZ Partizánskou cestou – stará cesta smer Brezno – cca 1 km). Z tohto dôvodu je nefunkčná pevná linka sekretariátu 048/ 41 42 254.
4. Športovo-technická komisia vyzýva všetkých športových činovníkov na priebežné zasielanie pripomienok, resp. podnetov k Rozpisu majstrovských futbalových súťaží riadených ObFZ BB na emailovú adresu: email@example.com. Podnet by mal obsahovať:
1) článok, ku ktorému je podnet podaný;
2) čo je predmetom zmeny, o čo podávateľ žiada;
3) odôvodnenie, z akého dôvodu a čo predmetná zmena má priniesť